b'\n_START_ARTICLE_\nAdrijos venetai\n_START_PARAGRAPH_\nVenetai (lot. veneti, heneti)\xc2\xa0\xe2\x80\x93 indoeuropie\xc4\x8di\xc5\xb3 etnin\xc4\x97 grup\xc4\x97, gyvenusi dabartin\xc4\x97s Italijos \xc5\xa1iaur\xc4\x97s rytuose (Venete ir Friulyje-Venecijoje D\xc5\xbeulijoje), taip pat Slov\xc4\x97nijos ir Kroatijos vakaruose. Antikiniai venetai, kad atskirti nuo dabar \xc5\xa1iame regione gyvenan\xc4\x8dio ital\xc5\xb3 subetnoso, yra vadinami paleovenetais (it. Paleoveneti)._NEWLINE_Manoma, kad jie n\xc4\x97ra giminingi kitoms senov\xc4\x97s Europos tautoms, irgi vadinamoms venetais\xc2\xa0\xe2\x80\x93 Galijos venetams ar Vyslos venetams._NEWLINE_Venetai kalb\xc4\x97jo Adrijos venet\xc5\xb3 kalba, kuri n\xc4\x97ra labai i\xc5\xa1tyrin\xc4\x97ta d\xc4\x97l \xc5\xa1altini\xc5\xb3 tr\xc5\xabkum\xc5\xb3, kas apsunkina jos klasifikacij\xc4\x85. Venet\xc5\xb3 kalbos \xc4\xafra\xc5\xa1uose randama pana\xc5\xa1um\xc5\xb3 su italik\xc5\xb3, kelt\xc5\xb3, german\xc5\xb3, ilyr\xc5\xb3 kalbomis.\n_START_SECTION_\nPaplitimas ir \xc4\xafvairov\xc4\x97\n_START_PARAGRAPH_\nPagrindin\xc4\x97s venet\xc5\xb3 teritorijos (istorin\xc4\x97 Venetija) buvo \xc4\xaf \xc5\xa1iaur\xc4\x99 nuo Adrijos j\xc5\xabros. Rytuose juos ribojo up\xc4\x97 Athesis, kur skyr\xc4\x97 nuo etrusk\xc5\xb3 ir ret\xc5\xb3 (v\xc4\x97liau\xc2\xa0\xe2\x80\x93 nuo kelt\xc5\xb3) teritorij\xc5\xb3. \xc5\xa0iaur\xc4\x97je venet\xc5\xb3 gyvenamos \xc5\xbeem\xc4\x97s siek\xc4\x97 Alpes, u\xc5\xbe kuri\xc5\xb3 buvo Norikas, vakaruose\xc2\xa0\xe2\x80\x93 dabartin\xc4\x97s Slov\xc4\x97nijos vakarines dalis, kur siek\xc4\x97si su ilyrais._NEWLINE_Pastar\xc5\xb3j\xc5\xb3 met\xc5\xb3 tyrimai leido venetams priskirti ir labiau nutolusias teritorijas rytuose, nes kai kurios gentys, tradici\xc5\xa1kai laikytos ilyr\xc5\xb3 ar kelt\xc5\xb3 kilm\xc4\x97s, dabar laikomos giminingomis venetams. Tarp toki\xc5\xb3 gen\xc4\x8di\xc5\xb3 yra histrai (Istrijoje), liburnai (\xc5\xa1iaurin\xc4\x97je Dalmatijoje), karnai (rytin\xc4\x97se Alp\xc4\x97se), katariai, kataliai, sekusai (Panonijoje) ir kt.'